เอกสารแนบ 3 อื่น ๆ

รายงานของคณะกรรมการตรวจสอบ

คณะกรรมการบริษัท ทิปโก้แอสฟัลท์ จำกัด (มหาชน) ได้แต่งตั้งคณะกรรมการตรวจสอบ รวม 4
ท่าน ประกอบด้วย นายพหล จินดากุล เป็นประธานคณะกรรมการตรวจสอบ นายทวีสิน เทพหัสดิน ณ
อยุธยา นายปานเฉลิม สุธาธรรม และนายนิพนธ์ สุทธิมัย เป็นกรรมการ โดยที่คณะกรรมการทั้ง 4
ท่านมีคุณสมบัติครบถ้วนตามข้อกำหนด
และแนวทางการปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
และมีนางสาวอารีย์ แก้วพริ้งเพริด เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท โดยในปี 2551
คณะกรรมการตรวจสอบได้มีการประชุมรวม 12 ครั้ง
แบ่งเป็นการประชุมกับผู้จัดการอาวุโสฝ่ายตรวจสอบภายในเดือนละ 1 ครั้งจำนวน 8 ครั้ง
เป็นการประชุมร่วมกับผู้บริหารระดับสูงที่เกี่ยวข้อง ผู้ตรวจสอบบัญชี
และผู้จัดการอาวุโสฝ่ายตรวจสอบภายในไตรมาสละ 1 ครั้ง จำนวน 3 ครั้ง
และการประชุมร่วมกับผู้ตรวจสอบบัญชี และผู้จัดการอาวุโสฝ่ายตรวจสอบภายใน
โดยไม่มีผู้บริหารเข้าร่วม 1 ครั้ง โดยกรรมการตรวจสอบทุกท่านเข้าร่วมประชุมครบถ้วนทุกครั้ง
ยกเว้นนายนิพนธ์ สุทธิมัย ที่ไม่สามารถเข้าร่วมประชุมประจำเดือน 2 ครั้ง
และคณะกรรมการตรวจสอบได้พิจารณาเรื่องต่างๆ ที่อยู่ในขอบเขตหน้าที่ของคณะกรรมการตรวจสอบ
ซึ่งสรุปสาระสำคัญได้ดังนี้

1.  ความถูกต้องและเชื่อถือได้ของรายงานการเงิน
    คณะกรรมการตรวจสอบได้พิจารณางบการเงินรายไตรมาสและงบการเงินสำหรับปี 2551
    จากการตรวจสอบของผู้สอบบัญชี พบว่าได้มีการจัดทำรายงานทางการเงินของบริษัท
    และบริษัทย่อย อย่างถูกต้องเป็นไปตามมาตรฐานการบัญชีที่รับรองทั่วไป
    และปฏิบัติตามมาตรฐานการบัญชีใหม่ทุกฉบับที่เกี่ยวข้อง

2.  ความเพียงพอของระบบการควบคุมภายในของบริษัท
    คณะกรรมการตรวจสอบได้สอบทานความเพียงพอ เหมาะสม
    และประสิทธิผลของระบบการควบคุมภายใน
    โดยพิจารณาจากรายงานการตรวจสอบภายในของบริษัทฯ และบริษัทย่อยในปี 2551
    ตามแผนงานตรวจสอบภายในที่ได้รับอนุมัติ และมีความเห็นว่าการควบคุมภายในของบริษัท
    และบริษัทย่อย มีความเหมาะสม เพียงพอ ในการป้องกันและลดความเสี่ยงที่อาจจะเกิดขึ้น
    โดยไม่พบข้อบกพร่องที่เป็นสาระสำคัญ
    นอกจากนี้ยังได้พิจารณาการประเมินความเพียงพอของระบบการควบคุมภายใน
    ตามมาตรฐานของสำนักงานคณะกรรมการกำกับหลักทรัพย์และตลาดหลักทรัพย์
    และมีความเห็นว่าบริษัทมีระบบการติดตามการควบคุมดูแลการดำเนินงานอย่างเพียงพอ
    เหมาะสม และมีประสิทธิผล รวมทั้งได้ให้บริษัท อาร์ พี เจ เอ็ม โค้ชชิ้ง จำกัด
    ทำการประเมินคุณภาพของระบบการตรวจสอบภายใน ผลการตรวจสอบได้ให้ข้อเสนอแนะ
    และได้นำมาแก้ไขจนครบถ้วน

3.  การปฏิบัติตามกฎหมายว่าด้วยหลักทรัพย์ และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท
    รวมถึงการปฏิบัติตามข้อกำหนดบริษัท และข้อผูกพันที่บริษัทมีไว้กับบุคคลภายนอก
    ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย และข้อกำหนดดังกล่าว
    และข้อผูกพันที่บริษัทมีไว้กับบุคคลภายนอก

4.  ความเหมาะสมของผู้สอบบัญชี คณะกรรมการตรวจสอบได้พิจาณาคัดเลือก เสนอแต่งตั้ง
    และเสนอค่าตอบแทนผู้สอบบัญชี ประจำปี 2552 เพื่อนำเสนอต่อคณะกรรมการบริษัท
    ให้ขออนุมัติจากที่ประชุมผู้ถือหุ้นประจำปี 2552
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทนแล้ว เห็นควรเสนอแต่งตั้งนายศุภชัย ปัญญาวัฒโน
    ผู้สอบบัญชีรับอนุญาต เลขทะเบียน 3930 จากสำนักงาน เอินส์ท แอนด์ ยัง จำกัด
    เป็นผู้สอบบัญชีของบริษัทประจำปี 2552

5.  รายการที่อาจมีความขัดแย้งทางผลประโยชน์
    ตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์ ซึ่งผู้สอบบัญชีมีความเห็นว่า
    ได้มีการเปิดเผยรายการค้ากับบริษัทที่เกี่ยวข้องกันที่มีสาระสำคัญ
    และแสดงรายการในงบการเงินและหมายเหตุประกอบงบการเงินแล้ว
    และคณะกรรมการตรวจสอบมีความเห็นสอดคล้องกับผู้สอบบัญชีว่า
    รายการดังกล่าวเป็นรายการที่สมเหตุสมผล และเป็นรายการธุรกิจโดยปรกติของบริษัท
    ตามที่ได้รับอนุมัติในหลักการล่วงหน้าจากคณะกรรมการบริษัท ในการประชุมครั้งที่ 8/2551
    เมื่อวันที่ 13 สิงหาคม 2551 ซึ่งได้มีการเปิดเผยข้อมูลอย่างถูกต้องและครบถ้วน

6.  กฎบัตรคณะกรรมการตรวจสอบ คณะกรรมการตรวจสอบได้พิจารณาทบทวน
    และแก้ไขปรับปรุงกฎบัตรของคณะกรรมการตรวจสอบให้สมบูรณ์และสอดคล้องกับประกาศของตลาดหลักทรัพย์แห่งประเทศไทย
    ของวันที่ 9 มิถุนายน 2551

โดยสรุป
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัท
และมีความเห็นว่า บริษัทและบริษัทย่อยมีการรายงานข้อมูลทางการเงิน
และการดำเนินงานอย่างถูกต้อง มีระบบการควบคุมภายใน การตรวจสอบภายใน
ที่เหมาะสมและมีประสิทธิผล มีการปฏิบัติตามกฎหมาย ข้อกำหนด และข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้อง
และมีการปฏิบัติงานที่สอดคล้องกับระบบการกำกับดูแลกิจกรรมที่ดีอย่างเพียงพอ โปร่งใส
และเชื่อถือได้ รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

(นายพหล จินดากุล)

ประธานคณะกรรมการตรวจสอบ